[{"text_idx": "#000000", "text": "Niaj volontuloj partoprenis en RETOSO (la nova evento de TEJO), \u201corganizita de junuloj kaj por junuloj\u201d, kiu okazis inter la 2a kaj la 5a de aprilo."}, {"text_idx": "#000001", "text": "La promeso de tutmonda evento estis plenumita, kun organiza teamo el 7 landoj (en 4 kontinentoj) kaj 229 partoprenantoj el 55 landoj. La programo probable estis granda defio, c\u0302ar g\u0302i devis ebligi la partoprenon de homoj en Azio, Ameriko, Afriko, Oceanio kaj Eu\u0306ropo."}, {"text_idx": "#000002", "text": "La evento enhavis buntan programon: ni partoprenis prelegojn, diskutrondojn, ludojn, koncertojn... Ni ankau\u0306 povis proponi ideojn, do dimanc\u0302e, la partoprenantoj au\u0306skultis Lei\u0308la kaj Manu prezenti la Esperanto-Kultur-Centron kaj nian volontuladon en Tuluzo. Lunde, Jade kaj Jonathan gvidis diskuton pri \u201cKial Esperanto ne estas la Eu\u0306ropa lingvo?\u201d."}, {"text_idx": "#000003", "text": "Dum Retoso ankau\u0306 okazis la Internacia Reta Interfaka Simpozio (IRIS), kiu enhavis podiajn diskutojn pri diversaj fakoj, ekzemple psikologio, ing\u0302enierarto kaj antropologio."}, {"text_idx": "#000004", "text": "Jen komentoj pri iliaj spertoj:"}, {"text_idx": "#000005", "text": "Lucas: Por mia unua tutmonda evento interrete kaj esperante, mi devas diri, ke estis tre bona surprizo! La organizo estis efika, la interreta platformo estis klara kaj bone farita. Persone, mi povis c\u0302eesti la simpozion IRIS (Internacia Reta Interfaka Simpozio), kiu okazis paralele al RETOSO kaj kiu prezentis diversajn temojn, sekvitajn de diskutoj (de astrofiziko g\u0302is neu\u0306roscienco, inkluzive fervojojn / trajnojn kaj lingvistikon). Vidi ke Esperanto povas funkcii en tiel kompleksaj aferoj, kaj vidi homojn paroli / diskuti pri g\u0302i, estis tre instrua. Mi ankau\u0306 g\u0302uis lerni pri aliaj Esperanto-grupoj tra la mondo kaj iliaj vidpunktoj pri Esperanto kaj g\u0302ia uzo. C\u0302ar la evento sukcesis, oni anoncis, ke ec\u0302 sen specialaj kondic\u0302oj kiel la kronviruso, la evento okazos c\u0302iujare interrete, kaj mi pensas ke oni certe revidos min tie \ud83d\ude42"}, {"text_idx": "#000006", "text": "Jeanne: Kvankam la evento okazis interrete, mi s\u0302atis trovi specialan etoson. Kompreneble ni estis solaj hejme, sed la organizo de RETOSO ebligis kompletan sperton. La programo estis sufic\u0302e plena kaj ni ne havis tempon enui, sed tuttagaj programeroj estis planitaj dum la tuta evento. Ekzemple, la unuan tagon oni kurag\u0302igis nin elekti kaj aldoni glumarkojn al nia profilo (\u201cMi log\u0302as en Eu\u0306ropo\u201d ; \u201cMi interesig\u0302as pri hejmbestoj\u201d ; \u201cMi lernas lingvojn per Duolingo\u201d au\u0306 \u201cMi s\u0302atas trinki teon\u201d ... ), kaj kontakti homojn kiuj havis komunajn glumarkojn kun ni. La sekvan tagon, ni povis skribi 3 frazojn en la tekstbabilejo kaj devis atendi ke iu alia skribu la sekvan frazon tiel ke finfine, la \u201cRetoso Rakonto\u201d estu skribita. Mi ankau\u0306 s\u0302atis la diversecon de la programeroj, kaj la fakton, ke ni povis (re)vidi iujn ec\u0302 post kiam ili okazis."}, {"text_idx": "#000007", "text": "Jade: RETOSO okazis pro la pandemio, sed sukcesis krei internacian kaj atingeblan eventon por la tutmondaj Esperantistoj. RETOSO estis mia unua granda Esperantista kunveno kaj mi devas konfesi ke, post unu jaro kun kursoj per Zoom, mi tre timis enui dum tio. Male, RETOSO estis bela surprizo! Unue, la evento havis tre bonan teknikan organizon; due, la diversaj proponitaj agadoj kaj la entuziasmo de la geparolistoj kreis specialan kaj agrablan etoson. Jonathan kaj mi bons\u0302ancis gvidi debaton pri la kialoj de la malsukceso de Esperanto kiel Eu\u0306ropa lingvo. Tio estis ric\u0302iga sperto, kaj bona okazo por paroli kaj debati kun multe da Esperantistoj el la tuta mundo. La eblo trovi liston kun la kontakt-informoj de la partoprenantoj ebligis nin retrovi la gehomoj kiujn ni s\u0302atis. Tio ankau\u0306 instigis nin kontakti ilin kaj konatig\u0302i kun ili."}, {"text_idx": "#000008", "text": "Jonathan (G\u0302onatan): Mi certe kontentas pri mia partopreno al Retoso. Mi organizis debaton pri la movado en Eu\u0306ropo kaj mi renkontis multe da amuzaj kaj interesaj homoj el la tuta mondo, ludante kaj babilante. Tio motivas min partopreni en c\u0302eestaj eventoj dum la venontaj jaroj."}, {"text_idx": "#000009", "text": "Manu: Multaj eventoj, debatoj, paneloj okazis c\u0302e RETOSO ... unu el la c\u0302efaj temoj diskutitaj estis internaciaj rilatoj. Ni havas homojn kiel Pauli\u0301na Jalaks\u030cova\u0301, Rakoen Maertens, Charlotte Scherping Larsson, inter aliaj. C\u0302i tiuj homoj parolis pri la partneroj, kun kiuj TEJO kunlaboras. Pauli\u0301na Jalaks\u030cova\u0301 parolis pri la Eu\u0306ropa Junulara Forumo, kie TEJO tre aktive partoprenis en la lastaj jaroj. En la Eu\u0306ropa junulara forumo TEJO kunlaboras kun multaj aliaj eu\u0306ropaj junularaj organizaj\u0302oj kun la celo defendi la rajtojn de junuloj. Partoprenis ankau\u0306 Rakoen Maertens, kiu estas unu el la TEJO-reprezentantoj en la UN kaj Unesko-eventoj. La c\u0302efa laboro de TEJO en c\u0302i tiuj spacoj estas antau\u0306enigi la agnoskon de Esperanto kiel internacia lingvo, io kiu progresis ekzemple en Unesko. Fine ni au\u0306skultis ankau\u0306 Charlotte Scherping Larsson, kiu estas la prezidanto de TEJO kaj kiu laboras kunordigante la eksterajn kaj internaciajn rilatojn de TEJO. Charlotte kunordigas la laborgrupon, kiu respondecas pri kunordigado de la diskuto internaciskale, inter TEJO kaj la landaj junularaj esperantistaj asocioj."}, {"text_idx": "#000011", "text": "Please leave this field emptyCourriel *\nFre\u0301quence * Une fois par semaine Une fois par mois\nVe\u0301rifiez votre boite de re\u0301ception ou votre re\u0301pertoire d\u2019inde\u0301sirables pour confirmer votre abonnement."}, {"text_idx": "#000012", "text": "Ve\u0301rifiez votre boite de re\u0301ception ou votre re\u0301pertoire d\u2019inde\u0301sirables pour confirmer votre abonnement."}, {"text_idx": "#000013", "text": "Pri Lingvo kaj aliaj artoj"}]